Lissette Calveiro er 26 ára og búsett í New York-borg . Þangað flutti hún árið 2016 með kreditkortaskuld uppá eina milljón á bakinu eftir að hún reyndi að gerast áhrifavaldur á Instagram . Lissette segir í færslu á Instagram að hún hafi eytt meiru en hún þénaði og að hún hafi skuldsett sig til að sýnast eiga fullkomið líf í augum fylgjenda sinna . „ Það var alltaf hluti af áætlun minni að flytja til New York út af vinnu , en mér fannst ég ekki getað notið þess til fulls á meðan ég var með kreditkortaskuldina á bakinu . Ég var viss um að ég gæti borgað hana upp á einhverjum tímapunkti , en ég þurfti að gera það fljótt til að geta lifað friðsælu lífi , “ segir hún . Lissette hætti því að eyða fúlgu fjár í ferðalög og kaupa sér að minnsta kosti einn hlut frá hátískumerki á mánuði , eins og hún hafði áður gert . Þá ákvað hún líka að setja vinnu sína í fyrsta sæti , en ekki Instagram . Hún segir það hafa verið erfitt , en eftir að hún byrjaði að leigja íbúð sem var talsvert ódýrari en hún var vön gat hún notað stóran part af laununum sínum til að borga niður skuldina . Þá nýtti hún sér einnig alls kyns punkta og inneignir sem hún hafði safnað í gegnum tíðina með því að eyða svona miklu á kreditkortinu .